לימודי עבודה

לימודי עבודה (אנגלית: Labor Studies) הם תחום ידע אקדמי בינתחומי העוסק בחקר העבודה, העובדים והיחסים החברתיים, הכלכליים והפוליטיים המעצבים והמתעצבים בשוק העבודה והתעסוקה. תחום זה עוסק בין היתר בזכויות עובדים, תנאי ומבני העסקה, העדפות עובדים, פיריון עבודה, צורות ניהול, אי-שוויון, הגירת עבודה, השפעת שינויים טכלולוגיים על עולם העבודה, אבטלה ועוד. תחום זה מסייע בגיבוש מדיניות תעשייתית וציבורית.

כמו תחומים בינתחומיים אחרים באקדמיה, כמו לימודי מגדר או לימודי מוגבלות, התחום שואב ממגוון דיסציפלינות כגון סוציולוגיה, כלכלה, היסטוריה, משפטים ופוליטיקה, ומיישם אותם בשדה של מחקר יחסי העבודה ושוק העבודה.

 היסטוריה 
לימודי העבודה התפתחו מתוך מסגרות חינוך לעובדים (Workers' Education) שיזמו איגודי עובדים בארצות הברית ובמדינות אחרות החל מתחילת המאה ה-20. עד שנות ה-40 רבים ממוסדות החינוך לעובדים, נוצרו על ידי מפלגות פוליטיות או איגודים המזוהים עם מפלגות פוליטיות, דוגמת המפלגה הקומוניסטית והמפלגה הסוציאליסטית, ומטרתן הייתה לתת לעובדים השכלה כללית לצד חינוך פוליטי שיאפשר להם להיות גורם אקטיבי בתהליכי שינוי חברתי. בהתאם, תוכניות הלימודים כללו הכשרה לפעולה איגודית, לימודי כלכלה, היסטוריה, התפתחות תנועת העבודה, לימודים פוליטיים ולעיתים גם לימודים מקצועיים.

בתקופת השפל הגדול בסוף שנות ה-20 ותחילת שנות ה-30, על רקע חולשת איגודי העובדים האמריקנים, נסגרו רבות ממסגרות החינול לעובדים. עם זאת, במהלך שנות ה-30 ותקופת ה'ניו-דיל' חלה חקיקה שחיזקה את מעמדם של איגודי העובדים בארצות הברית ומספר החברים בהם עלה, תוך איגוד תעשיות חדשות שלמות בשוק העבודה האמריקני. בהתאם הממשלה הפדרלית החלה להיות מעורבת יותר לצד האיגודים במסגרות החינוך לעובדים שכונו בתקופה זו Labor Education. בהתאם, תוכניות הלימודים קיבלו אופי תועלתני יותר להכשרה למילוי תפקידים באיגוד, ופוליטי פחות - דוגמת הכשרות בתחום המנהיגות ולימודי ניהול משא ומתן, כתיבה וניהול של הסכמי עבודה והכרות עם חוקי העבודה. בתקופה זו הרחיבו האוניברסיטאות את מעורבותן בתחום, וכך גם החל לעסוק בו ארגון העבודה הבינלאומי.

לאחר מלחמת העולם השנייה ובעיקר משנות ה-60 ואילך התפתחה הגישה המוכרת כיום כלימודי עבודה (Labor Studies), מתוך תנועת החינוך לעובדים וה-Labor Education. בתקופה זו, שהתאפיינה בחיזוק הקשרים בין משולש בעלי העניין בשוק העבודה: המדינה, המעסיקים וארגוני העובדים, התפתחו מסגרות לימודיות ששילבו גם לימודים מתחום ניהול משאבי האנוש ופסיכולוגיה ארגונית. האוניברסיטאות החלו לעסוק גם בסוגיות כמו אפליה על רקע גזעי ומגדרי, ולשלב אותן בתוך תוכניות הלימודים. נושאים נוספים שנכנסו לתוכניות הלימודים הם התפתחויות טכנולוגיות וגלובליזציה והשפעתם על שוק העבודה, והסתכלות אינטר-דיסיפלינרית על עולם העבודה דרך ניתוחים סוציולוגיים, פסיכולוגיים, כלכליים, היסטוריים, פוליטיים וכו'. תוכניות הלימודים החלו לעבור תהליכי אקדמיזציה והפכו לתוכניות המסמיכות לתארים אקדמיים בפקולטות למדעי הרוח, דבר שהגביר את כוח המשיכה שלהם. שינוי זה נדחף גם על ידי איגודי העובדים שרצו להציע לחבריהם מסלולים שיקלו עליהם לרכוש תארים אקדמיים שהפכו לנחוצים יותר בשוק העבודה. גם ארגון העבודה הבין-לאומי, המורכב מנציגי איגודי עובדים, איגודי מעסיקים וממשלות, תרם לפיתוח תחום הדעת של לימודי העבודה.

ב-1993 הקימו האוניברסיטה הקתולית של לוביאן שבבלגיה, אוניברסיטת ווריק באנגליה ואוניברסיטת טולוז למדעים בצרפת את תוכנית התואר השני האירופית ביחסי עבודה שכוללת כיום 13 אוניברסיטאות אירופיות. ב-2002 הוקמה אוניברסיטת העבודה העולמית (Global Labour University) - רשת של אוניברסיטאות, איגודי עובדים, וארגוני חברה אזרחית ללימודי עבודה, הנתמכת על ידי ארגון העבודה העולמי.
ב-2008 הוקם המכון המרכז אירופי ללימודי עבודה בברטיסלבה.

לימודי עבודה בישראל
בשנות ה-60 וה-70, בתקופה בה ההסתדרות והעבודה המאורגנת הקיפה חלקים נרחבים יותר משוק העבודה, כללו מוסדות אקדמאיים רבים בישראל תוכניות בלימודי עבודה. תוכניות שכאלו היו קיימות באוניברסיטת חיפה באוניברסיטת תל אביב, בטכניון, ובמכללת תל חי המרכז לתרבות ולחינוך של ההסתדרות בשיתוף עם האוניברסיטה המשודרת ואוניברסיטת תל אביב יזמו סדרת הרצאות ששודרה ברדיו בנושאי עבודה. משרד החינוך אף בחן שילוב תוכנית לימודים בתחום העבודה בבתי הספר התיכוניים.

האגודה הישראלית לחקר יחסי עבודה נוסדה בשנת 1969 והצטרפה לאגודה הבינלאומית ליחסי עבודה (IIRA) שקמה באמצע שנות ה-60. האגודה הישראלית פועלת עד היום בשיתוף פעולה עם ארגון העבודה העולמי, ארגוני עובדים ומעסיקים וגופים ממשלתיים המעורבים בתחום יחסי העבודה דוגמת אגף השכר באוצר ומשרד העבודה.

מאז שנת 1958 מפעילה ההסתדרות את המכון הבינלאומי למנהיגות עובדים בבית ברל כבית ספר לוועדי עובדים ואנשי איגוד מקצועי, המכשיר בתחומי ניהול משא ומתן, דיני חברות ודיני עבודה, הניהול הכספי של וועדים, ייצוג עובדים, פנסיה ושכר לצד תוכניות כמו קורס גישור, קורס דירקטורים והכשרות בתחום התקשורת הבינאישית ועמידה מול קהל.

החוג ללימודי עבודה בפקולטה למדעי החברה באוניברסיטת תל אביב שהוקם בשנת 1964, היה במשך שנים ארוכות החוג האוניברסיטאי היחיד בישראל בתחום לימודי העבודה. בעבר התמקד החוג בלימודי תואר שני ואילו כיום הוא מלמד לתארים ראשון ושני המשלבים גם לימודי משאבי אנוש. בשנת 2018 פתחה גם האוניברסיטה העברית מסלול לתואר ראשון בלימודי עבודה.

בשנת 2025 נפתח מסלול אקדמי ללימודי משפטים עם התמחות ביחסי עבודה, למשפטנים ולמי שאינם משפטנים, במכללה למינהל בשיתוף עם ההסתדרות ועם פורום ארלוזורוב.

קישורים חיצוניים

הערות שוליים

קטגוריה:מדעי הרוח
קטגוריה:יחסי עבודה
קטגוריה:תיאוריה ביקורתית
קטגוריה:משאבי אנוש
קטגוריה:עבודה